**POROČANJE PLAČILNIH PODAKOV S STRANI PONUDNIKOV PLAČILNIH STORITEV IN CESOP**

**(s pogostimi vprašanji in odgovori)**

**Podrobnejši opis**

**JANUAR 2024**

**KAZALO**

[1. Poročanje plačilnih podatkov s strani ponudnikov plačilnih storitev in prenos v osrednji elektronski sistem informacij o plačilih (CESOP) 3](#_Toc127801877)

1. Poročanje plačilnih podatkov s strani ponudnikov plačilnih storitev in prenos v osrednji elektronski sistem informacij o plačilih (CESOP)

Svet EU je sprejel zakonodajni sveženj, ki s ciljem boja proti goljufijam na področju DDV od ponudnikov plačilnih storitev zahteva, da matični državi članici posredujejo informacije o čezmejnih plačilih iz držav članic in o upravičencu („prejemniku plačila“) teh čezmejnih plačil. V skladu s tem paketom bodo morali ponudniki plačilnih storitev, ki ponujajo plačilne storitve v EU, spremljati prejemnike čezmejnih plačil in posredovati informacije o tistih, ki prejmejo več kot 25 čezmejnih plačil na četrtletje, pristojnim institucijam držav članic. Poleg tega bodo morali ponudniki plačilnih storitev državam članicam gostiteljicam poročati tudi o storitvah, ki jih neposredno opravijo v teh državah članicah glede na dovoljenje, ki jim ga je izdala država članica gostiteljica. Te informacije bodo nato centralizirane v evropsko bazo podatkov, in sicer v osrednji elektronski sistem informacij o plačilih - CESOP (ang. Central System of Payment Information), kjer bodo shranjene, združene in navzkrižno preverjene z drugimi evropskimi bazami podatkov. Tako zbrani podatki so omejeni na tiste, ki so potrebni za identifikacijo prodajalcev iz drugih držav članic, ki preko elektronskega trgovanja dobavljajo blago ali storitve na ozemlju držav članic potrošnje in so potrebni za boj proti goljufijam na področju DDV pri elektronskem trgovanju.

Zakonodajni sveženj za zbiranje plačilnih podatkov sestavljata dve pravni besedili:

* [Direktiva Sveta (EU) 2020/284 z dne 18. februarja 2020](https://eur-lex.europa.eu/legal-content/SL/TXT/PDF/?uri=CELEX:32020L0284&from=SL) o spremembi Direktive 2006/112/ES glede uvedbe nekaterih zahtev za ponudnike plačilnih storitev (Direktiva CESOP) in
* [Uredba Sveta (EU) 2020/283 z dne 18. februarja 2020](https://eur-lex.europa.eu/legal-content/SL/TXT/PDF/?uri=CELEX:32020R0283&from=SL) o spremembi Uredbe (EU) št. 904/2010 v zvezi z ukrepi za krepitev upravnega sodelovanja za boj proti goljufijam na področju DDV (uredba).

Evropska komisija je pripravila smernice za sporočanje plačilnih podatkov s strani ponudnikov plačilnih storitev in prenos v osrednji elektronski sistem informacij o plačilih (CESOP), ki so dostopne na naslednji [povezavi](https://taxation-customs.ec.europa.eu/document/download/1dfa1bda-6536-4411-8ca5-f8a2b6b8f32b_sl?filename=TAXUD-2022-00763-00-02-CESOP%20SL-TRA-00.pdf). V njih je podrobno opisano:

* področje uporabe obveznosti poročanja,
* glavne metode plačevanja, ki se trenutno uporabljajo v Evropski uniji za plačevanje blaga in storitev prek spleta,
* spremljanje in nastanek obveznost poročanja,
* nabor podatkov, ki jih morajo sporočati ponudniki plačilnih storitev glede na metodo plačevanja in
* pravila, ki veljajo za predložitev ali ponovno predložitev podatkov s strani ponudnikov plačilih storitev.

Določbe Direktive CESOP so bile prenesene v Zakon o spremembah in dopolnitvah Zakona o davku na dodano vrednost – ZDDV-1N (Uradni list RS, št. [122](https://www.uradni-list.si/glasilo-uradni-list-rs/vsebina/2023-01-3589?sop=2023-01-3589)), z dne 5. 12. 2023, hkrati je v Pravilniku o spremembah in dopolnitvah Pravilnika o davku na dodano vrednost (Uradni list RS, št. [133](https://www.uradni-list.si/glasilo-uradni-list-rs/vsebina/2023-01-4106/pravilnik-o-spremembah-in-dopolnitvi-pravilnika-o-izvajanju-zakona-o-davku-na-dodano-vrednost?h=pravilnik%20o%20izvajanju%20zakona%20o%20davku%20na%20dodano%20vrednost)), z dne 27. 12 .2023, pojasnjeno, da ponudnik plačilnih storitev pošlje davčnemu organu podatke o čezmejnih plačilih in prejemnikih čezmejnih plačil v elektronski obliki po elektronski poti, na način, objavljen na spletni strani davčnega organa.

Nova pravila so začela veljati 1. januarja 2024.

Tuji ponudniki plačilnih storitev, ki so zavezani za predložitev podatkov FURS,  to storijo na način, opisan v [navodilu](https://www.fu.gov.si/fileadmin/Internet/Davki_in_druge_dajatve/Podrocja/Davek_na_dodano_vrednost/Opis/Navodilo_za_dostavo_informacij_CESOP.docx). Za poročanje FURS morajo zavezanci pridobiti digitalno strežniško [potrdilo](https://www.fu.gov.si/fileadmin/Internet/Nadzor/Podrocja/DAC7/Seznam_strezniskih_potrdil_oziroma_potrdil_za_avtentikacijo_spletisc_podprtih_izdajateljev.docx). Digitalno potrdilo služi za identifikacijo uporabnika v elektronskem poslovanju. Za pridobitev digitalnega potrdila pa izdajatelji le teh zahtevajo tudi  davčno številko. Vlogo za pridobitev davčne številke izpolnijo po navodilih na [spletni strani FURS](https://www.fu.gov.si/davki_in_druge_dajatve/poslovanje_z_nami/vpis_v_davcni_register_in_davcna_stevilka/#c381) (angl. [Web site FURS](https://www.fu.gov.si/en/taxes_and_other_duties/work_with_us/entry_into_the_tax_register_and_tax_number/#c426)), v vlogi pa je treba izkazati in pojasniti namen zavezanosti za pošiljanje podatkov v skladu z Zakonom o spremembah in dopolnitvah Zakona o davku na dodano vrednost – ZDDV-1N.

Več informacij in gradiv je objavljenih na [spletni strani FURS](https://www.fu.gov.si/davki_in_druge_dajatve/podrocja/davek_na_dodano_vrednost_ddv/#c4623), pod razdelkom CESOP - osrednji elektronski sistem informacij o plačilih. Na navedeni povezavi so objavljena tudi [pogosta vprašanja in odgovori](https://www.fu.gov.si/fileadmin/Internet/Davki_in_druge_dajatve/Podrocja/Davek_na_dodano_vrednost/Opis/GB_Pogosta_vprasanja_in_odgovori_v_zvezi_z_implementacijo_CESOP.pdf)[[1]](#footnote-1) v zvezi z implementacijo CESOP in poročanjem podatkov ponudnikov plačilnih storitev.

1. Verzija 2, objavljena dne 28. 7. 2023. [↑](#footnote-ref-1)